જયારે એક જ ઘરના બાળકો વચ્ચે કલેશ કે વૈમનસ્ય ઉત્પન્ન થાય તેની પાછળ ઘણાં કારણો હોય છે. એમાંનું એક કlરણ વડીલો પોતે પણ છે ! કદાચ ક્યારેક મૂળ કારણ પણ હોય ! આ વાતને અનુલક્ષીને મહાભારતના કેટલાક પ્રસંગો/પાત્રોનું અર્થઘટન કરીએ. મહાભારત થવા પાછળ કોઈ એક જ કારણ કે પાત્ર જવાબદાર ન હતું. મહાભારતના યુદ્ધની પૂર્વ ભૂમિકા ઘણા બધા કારણો કે પાત્રોએ તૈયાર કરી હતી. માટે ગમે તે એક પાત્રને માથે કાંટાળો તાજ પહેરાવવો એ નાદાનિયત છે. મૂળ ભીષ્મપિતામહની વાત કરીએ તો તેમનું સમગ્ર જીવન/પાત્ર ખાસ્સું ચર્ચાસ્પદ રહ્યું છે. ભીષ્મપિતામહ શાસ્ત્ર વિશારદ હોવા છતાં પોતાને ‘અર્થનો દાસ’ ગણાવે છે અને સત્યના પક્ષે જવામાં નિષ્ફળ થાય છે. ભીષ્મ એ કૌરવો અને પાંડવોના વડીલ છે. મોખરાના વડીલ ! જેમની જવાબદારી એક વડીલ તરીકેની અત્યંત મહત્વ પૂર્ણ હોય. મહાભારતની કથાઓમાં વર્ણવ્યું છે તેમ બાળપણથી જ કૌરવો અને પાંડવો એમ બે જૂથ પડી ગયા હતાં. બાળપણની નાદાનિયતમાં થતાં બે જૂથો વચ્ચેના ઝઘડા ભવિષ્યમાં મોટું રૂપ ધારણ કરેછે. જ્યારે પણ આ બેઉ પક્ષોના બાળકોની નાની નાની ફરિયાદોથી માંડીને છેક યુદ્ધ સુધી જે પણ વાત ભીષ્મ પાસે પહોચતી ત્યારે હરહંમેશ એ સાચો ન્યાય આપવામાં નિષ્ફળ નીવડ્યા છે.